Study of the early alterations of the retinal microcirculation through a non-mydriatic retinal camera in a population of median and high cardiovascular risk
Authors: Αισώπου Ευαγγελία 
Published: September 2021

Εισαγωγή-Σκοπός: Η απεικόνιση του αμφιβληστροειδούς είναι μια πολλά υποσχόμενη μέθοδος μελέτης της ανθρώπινης μικροκυκλοφορίας. Ο σύγχρονος εξοπλισμός μαζί με ανάλογα προγράμματα λογισμικού διευκολύνουν τη μελέτη των αλλοιώσεων της μικροκυκλοφορίας του αμφιβληστροειδούς. Δημογραφικοί παράγοντες (δηλ. ηλικία, φυλή, εθνικότητα), ποικίλα συστηματικά νοσήματα (π.χ αρτηριακή υπέρταση, σακχαρώδης διαβήτης), περιβαλλοντικοί, γενετικοί παράγοντες καθώς και ο τρόπος ζωής επηρεάζουν με διαφορετικό τρόπο τις διαμέτρους των αγγείων. Η αξιολόγηση παθολογικών σημείων των αγγείων από τη φωτογράφηση του βυθού έχει χρησιμοποιηθεί σε πολυπληθείς πληθυσμιακές επιδημιολογικές μελέτες παγκοσμίως οδηγώντας σε πολύ σημαντικά συμπεράσματα σχετικά με το ζωτικό ρόλο της μικροκυκλοφορίας στη παθοφυσιολογία και τη διαχείριση των καρδιαγγειακών νοσημάτων. Η μελέτη των αλληλεπιδράσεων μεταξύ παραμέτρων της μακροκυκλοφορίας και δομικών αλλοιώσεων των αγγείων του αμφιβληστροειδούς, δηλαδή των διαμέτρων αρτηριδίου και φλεβιδίου, σε πληθυσμούς διαφορετικού καρδιαγγειακού κινδύνου ήταν ο σκοπός αυτής της διατριβής.Μεθοδολογία: Η μελέτη διεξήχθη από τον Αύγουστο του 2012 μέχρι το Σεπτέμβρη του 2014 και συμπεριέλαβε 188 ασθενείς με χρόνια συστηματικά φλεγμονώδη νοσήματα (ΧΣΦΝ) και 512 χωρίς ιστορικό ΧΣΦΝ (325 υπερτασικούς και 187 υγιείς)που αποτέλεσαν την ομάδα αναφοράς. Έγιναν μετρήσεις των διαμέτρων των αγγείων του αμφιβληστροειδούς από ψηφιακές εικόνες με πιστοποιημένο λογισμικό όπως επίσης και παραμέτρων της μακροκυκλοφορίας (αρτηριακή σκληρία, καρωτιδική υπερτροφία, πλάκες).Αποτελέσματα: Τα αποτελέσματα της διατριβής έδειξαν ότι όχι μόνο η στατική αλλά και η περιπατητική 24ωρη (ημερήσια και νυκτερινή) αορτική σκληρία σχετίζεται με στενωμένα αρτηρίδια σε υπερτασικά άτομα, τονίζοντας ότι η εξέταση του αμφιβληστροειδούς ίσως θα ήταν ευεργετική κατά τη συνολική εκτίμηση του καρδιαγγειακού κινδύνου σε αυτό το πληθυσμό. Επιπλέον, δείξαμε ότι πρώιμες ποιοτικές αλλοιώσεις των αγγείων του αμφιβληστροειδούς σχετίζονται με την αορτική σκληρία και την υπερτροφία των καρωτίδων μόνο σε νέους και όχι σε ηλικιωμένους υπερτασικούς, καταλήγοντας ότι μελλοντικές μελέτες θα πρέπει να στοχεύσουν σε αυτή την ηλικιακή υποομάδα ώστε να επιβεβαιώσουν ή όχι τα αποτελέσματα μας. Επίσης, δε βρέθηκαν διαφορές στις διαμέτρους των αγγείων μεταξύ ασθενών με ΧΣΦΝ και υπερτασικών μαρτύρων, δείχνοντας ότι ο επαρκής έλεγχος της φλεγμονής ίσως θα μπορούσε να βελτιώσει τις αλλοιώσεις της μικροκυκλοφορίας σε αυτούς τους πληθυσμούς.Όταν μελετήσαμε ασθενείς με συστηματικό σκληρόδερμα, έναν υποπληθυσμό με χρόνια φλεγμονή και αγγειοπάθεια της μικροκυκλοφορίας που σχετίζεται με το πολλαπλασιασμό των ινοβλαστών, οι διάμετροι των αγγείων του αμφιβληστροειδούς δε διέφεραν συγκριτικά με τους αντίστοιχους ματσαρισμένους ως προς την ηλικία και το φύλο υγιείς, τονίζοντας ότι περαιτέρω μελέτες θα πρέπει να γίνουν, γιατί ίσως τα αποτελέσματα μας παρέχουν σημαντική πληροφορία στη παθογένεση και θεραπεία αυτής της νόσου. Επιπλέον, δυο διαφορετικές μελέτες έδειξαν τα ευεργετικά ή καταστροφικά αποτελέσματα της κατανάλωσης διαφορετικών ειδών τροφής(γαλακτοκομικά, κρέας, καφές, αλκοόλ) στις διαμέτρους των αγγείων του αμφιβληστροειδούς, καταλήγοντας ότι ο ζωτικός ρόλος της διατροφής στις αλληλεπιδράσεις μεταξύ μάκρο- και μίκροκυκλοφορίας θα πρέπει να διερευνηθεί περαιτέρω.Συμπέρασμα: Η αποτελεσματική κατανόηση της παθοφυσιολογίας καθώς και της διαχείρισης των καρδιαγγειακών νοσημάτων απαιτεί εντατική έρευνα των συσχετίσεων μεταξύ των αλλοιώσεων της μίκρο- και μάκροκυκλοφορίας σε πληθυσμούς με διαφορετικά συστηματικά νοσήματα.